ჟანეტი (მომღერალი)
ჟანეტ ენ დიმეჩი (დ. 10 ოქტომბერი, 1951, ლონდონი), უფრო მეტად ცნობილია სასცენო სახელით ჟანეტი (ესპ. Jeanette) — ბრიტანეთში დაბადებული ესპანელი მომღერალი. ცნობადობა პირველად მოიპოვა როგორც მოზარდთა ფოლკ-პოპ-ჯგუფის „Pic-Nic“-ის სოლისტმა. 1968 წელს ჯგუფი სიმღერით „Cállate, niña“ ჩარტებში ლიდერობდა. სოლო კარიერას 1971 წელს დაუბრუნდა Hispavox-ის სინგლით „Soy rebelde“, რომელმაც მომღერლის მუსიკალური მიმართულება ხელახლა განსაზღვრა როგორც რომანტიკული ბალადის შემსრულებლისა. სინგლი მთელ ესპანურენოვან მსოფლიოში ჰიტად იქცა და თაობის ერთგვარი „ჰიმნი“ გახდა. ჟანეტის 1974 წლის სიმღერა „Porque te vas“ რეჟისორ კარლოს საურას მიერ გადაღებულ ფილმში „გამოკვებე ყორანი“ (1976) მოხვდა. ამის წყალობით სიმღერა მთავარი ჰიტი გახდა და ესპანური პოპის ერთ-ერთ ყველაზე ცნობილ ნამუშევრად იქცა. „Porque te vas“-ის საერთაშორისო წარმატების შემდეგ, ჟანეტი საფრანგეთსა და გერმანიაში მუშაობდა. 1981 წელს ესპანურ ბაზარზე დაბრუნდა ალბომით „Corazón de poeta“, რომელშიც მომღერლის რამდენიმე ცნობილი სიმღერა შევიდა. „Corazón de poeta“-ის კომერციულმა წარმატებამ საშუალება მისცა კიდევ ორი ალბომი გამოეშვა RCA Victor-თან ერთად — „Reluz“ 1983 წელს და „Ojos en el sol“ 1984 წელს. უკანასკნელი სტუდიური ალბომი „Loca por la música“ 1989 წელს გამოუშვა დამოუკიდებელ ხმისჩამწერ ლეიბლზე Twins, მასში წარმოდგენილი იყო მის სტილში სინთპოპის ელემენტების აღდგენის მცდელობა. ჟანეტის ფიგურა XXI საუკუნეში ხელახლა დაფასდა, ითვლება საკულტო არტისტად, გავლენას ახდენს ესპანურენოვან ინდი-პოპზე. 2010 წელს გაზეთმა „20 minutos“ ჟანეტი მოიხსენია როგორც „ესპანური მუსიკის ლეგენდა და დამოუკიდებელი პოპ-მუსიკის მუზა“.